Neuvoston päätelmät, annettu 15 päivänä marraskuuta 2001, stressiin ja masennukseen liittyvien ongelmien ehkäisemisestä



Virallinen lehti nro C 006 , 09/01/2002 s. 0001 - 0002



Neuvoston päätelmät, annettu 15 päivänä marraskuuta 2001, stressiin ja masennukseen liittyvien ongelmien ehkäisemisestä (2002/C 6/01) EUROOPAN UNIONIN NEUVOSTO, jotka 1. PALAUTTAA MIELIIN 18 päivänä marraskuuta 1999 annetun neuvoston päätöslauselman mielenterveyden edistämisestä(1), jossa todetaan muun muassa, että komission olisi harkittava mielenterveyteen liittyvien toimien, esimerkiksi tietojen ja hyvien toimintatapojen vaihdon ja verkottumisen, sisällyttämistä kansanterveyden alan tulevaan toimintaohjelmaan ja neuvoston 29 päivänä kesäkuuta 2000 annetun päätöslauselman terveyteen vaikuttavia tekijöitä koskevasta toiminnasta, jossa käsiteltiin muun muassa mielenterveyteen vaikuttavia tekijöitä, 2. TOTEAA, että neuvoston 31 päivänä heinäkuuta 2001 vahvistaman kansanterveysalan toimintaohjelmaa koskevan yhteisen kannan mukaan kansanterveysohjelman yleisenä tavoitteena on myötävaikuttaa fyysisen terveyden, mielenterveyden ja hyvinvoinnin korkeaan tasoon ja siinä säädetään muun muassa mielenterveyttä koskevien strategioiden ja toimenpiteiden valmistelusta ja toimeenpanosta terveyteen vaikuttavia tekijöitä koskevien toimin, 3. PANEE TYYTYVÄISENÄ MERKILLE Brysselissä 25-27 päivänä lokakuuta 2001 järjestetyn, stressiin ja masennukseen liittyvistä ongelmista selviytymistä Euroopassa käsitelleen eurooppalaisen konferenssin, jossa korostettiin sitä, miten tärkeää on tehokkaasti ehkäistä stressiin ja masennukseen liittyviä ongelmia, 4. TOTEAA, että stressiin ja masennukseen liittyvät ongelmat ja niiden periytyminen sukupolvelta toiselle ovat huomattavia kaikissa ikäryhmissä ja vaikuttavat merkittävästi tautirasitukseen ja elämänlaadun heikkenemiseen Euroopan unionissa, 5. KOROSTAA, että stressiin ja masennukseen liittyvät ongelmat ovat yleisiä, aiheuttavat inhimillisiä kärsimyksiä ja työkyvyttömyyttä, lisäävät sosiaalisen syrjäytymisen vaaraa ja kuolleisuutta ja että niillä on kielteisiä kansantaloudellisia vaikutuksia, 6. TOTEAA, että vaikka on olemassa tehokkaita menetelmiä ehkäistä stressiin ja masennukseen liittyviä ongelmia, tutkimuksen ja hoitomenetelmien kehittäminen edelleen on tarpeellista mielenterveyden edistämiseksi sekä stressin ja masennuksen ehkäisemiseksi, 7. TOTEAA, että on tärkeää edistää mielenterveyttä erityisesti stressiin ja masennukseen vaikuttaviin tekijöihin liittyvin toimin kaikkien politiikkojen ja toimintojen yhteydessä kehittämällä strategioita stressiin ja masennukseen liittyvien ongelmien käsittelemiseksi, 8. KATSOO, että näiden ongelmien näkyvyyttä on lisättävä erityisesti niiden ehkäisemiseksi, varhaiseksi toteamiseksi ja varhaiseksi käsittelemiseksi, 9. ON TYYTYVÄINEN WHO:n maailman terveysraporttiin 2001 "Mental health: New understanding, new hope" ja katsoo, että on tärkeää tehdä koordinoidusti yhteistyötä Maailman terveysjärjestön sekä muiden kansainvälisten järjestöjen kanssa mielenterveyden alalla erityisesti ja masennukseen liittyvien ongelmien osalta, 10. TOTEAA, että stressiin ja masennukseen liittyviä ongelmia on käsiteltävä tehokkaassa yhteistyössä ehdokasmaiden kanssa, 11. KEHOTTAA jäsenvaltioita - kiinnittämään asianmukaista huomiota stressiin ja masennukseen liittyvien ongelmien vaikutuksiin kaikissa ikäryhmissä ja varmistamaan sen, että nämä ongelmat tunnistetaan; tässä yhteydessä on kiinnitettävä erityistä huomiota työhön liittyvän stressin ja masennuksen kasvavaan ongelmaan, - toteuttamaan toimia mielenterveyden edistämisen sekä stressiin ja masennukseen liittyvien ongelmien ehkäisemisen tuntemuksen parantamiseksi perusterveydenhuollon, muun terveydenhuollon sekä sosiaali- ja terveyspalvelujen piirissä, - keräämään korkealaatuisia tietoja stressiin ja masennukseen liittyvistä ongelmista ja jakamaan ne muiden jäsenvaltioiden ja komission kanssa, - kehittämään, toteuttamaan ja arvioimaan toimia stressiin ja masennukseen liittyvien ongelmien ehkäisemiseksi sekä hyvien toimintatapojen vaihdon ja yhteisten hankkeiden edistämiseksi jäsenvaltioiden kesken, 12. KEHOTTAA komissiota kansanterveysalan toimintaohjelmien yhteydessä - helpottamaan stressin ja masennuksen tunnusmerkkejä, niihin vaikuttavia tekijöitä ja niiden syitä koskevan vertailukelpoisen tiedon keräämistä, - harkitsemaan toimien toteuttamista stressiin ja masennukseen liittyvien ongelmien alalla, kuten niiden tunnistamista, ehkäisemistä ja seurantaa koskevan tiedon, kokemuksen ja hyvien käytäntöjen vaihdon helpottamista, - harkitsemaan mahdollisuuksia ehkäistä stressiä ja masennusta asiaankuuluvien kansallisia politiikkoja täydentävien yhteisön politiikkojen ja toimintojen määrittelyn ja toimeenpanon avulla, - harkitsemaan strategioiden laatimista stressiin ja masennukseen liittyvien ongelmien ehkäisemiseksi. Tehty Brysselissä 15 päivänä marraskuuta 2001. (1) EYVL C 86, 24.3.2000, s. 1.